Gie Bernarz, maires de la comune de Troies, fais savoir à toz caus qui ces letres verront que en ma presence fu Loranz, li fillastres Haguenin, et recunut que il n’a nul droit en la maison qui sie entre la maison Girart de Nivele d’une part, seur la ruele et la maison Perron Grangier d’autre part, et se il avot aucun droit ou pooit avoir en cele dite maison, il l’a quittée par devant moi as Freres de Cistiaus a toiorz, et si a promis par la foi fianciée en ma main, que par lu ne par autrui n’ira jamais en contre ceste quictance, et li devant dit Frere de Citiaus ont doné a cel Lorant en pure aumosne XL sols si com il m’ont fait entendant. Et en tesmoignace de ceste chose aige saelées cez presentes letres de mon seel. Ce fu fait en l’an de grace. M.CC. et. XXX.VIII. ou mois d’aost.